Hiëna val seun in tent aanArgieffoto: Pixabay ŉ 15-jarige seun is Sondagoggend in sy tent in die Krugerwildtuin deur ŉ hiëna aangeval. William Mabasa, woordvoerder van die wildtuin, het gesê die voorval het omstreeks 04:30 by die Krokodilbrug-ruskamp plaasgevind. “Die seun het saam met sy ouers gekamp. ŉ Hiëna het die kamp binnegekom en die seun in sy tent aangeval.” Volgens Mabasa is die seun deur ŉ verpleegster, wat ook daar gekamp het, behandel voordat hy na die Mediclinic Nelspruit gehaas is vir behandeling. Mabasa het gesê veldwagters is na die kamp ontbied om na die hiëna te soek, maar kon nie die dier opspoor nie. “Hulle het wel ŉ gat onder die heining gevind waar die hiëna moontlik ingekom het.” Volgens Mabasa is SANParke baie spyt oor die voorval. Hy het sy simpatie met die seun se familie uitgespreek. Maroela Media verneem die seun het ernstige gesigbeserings opgedoen.